cyanic-selkie/wikianc huggingface dataset:
EØS-komiteen
EØS-komiteen var opprinnelig et interimorgan i EFTA, som ble opprettet i forbindelse med EØS-forhandlingene 1989–1991 for å koordinere nye EU-direktiver med EFTA-landenes lovgivning. Etter at Sveits hadde forkastet EØS-avtalen, fortsatte de øvrige EFTA-land koordineringen frem til Finland, Sverige og Østerrike ble EU-medlemmer 1. januar 1995. Det juridiske grunnlag for EØS-komiteen er nå avtale av 29. desember 1994 mellom Norge og Island, som i fortalen henviser til Korfuavtalen. EFTA-sekretariatet utarbeider dokumenter for EFTAs faste komite. Disse dokumentene dekker også EØS-komiteen som ikke har noe eget sekretariat.
Boksok.no
Boksok.no er søkeside for tilrettelagt litteratur i Norge, altså bøker tilpasset ulik leseevne. Boksok.no drives av Leser søker bok.
Boksok oppdateres jevnlig og litt under 100 nye titler legges til årlig (av rundt 10,000 årlige bokutgivelser), per 2021 hadde siden litt over 1,000 bøker i flere kategorier. Her finnes blant annet 100-lista, som er de 100 mest tilgjengelige bøkene fra hele det norske bokmarkedet. 100-lista oppdateres to ganger årlig og inneholder de nyeste titlene på norsk.
I tillegg til å være en side der personer med ulike lesevansker lett kan finne en bok som passer, brukes også boksøk som søkeverktøy for bibliotekarer og lærere.
Innhold
Boksøk har kategorisert bøkene i seks ulike tilretteleggingsformer. Hver kategori har sin fargekode som også brukes som hyllemerker i 250 bibliotek rundt om i landet. De seks kategoriene er delt inn etter tilretteleggingsform og behov.
Litt å lese
Bøker som kategoriseres som Litt å lese er lettleste bøker som har litt enklere tekst enn hva en vanlig bok har. Det kan være kortere setninger, få lange ord med konsonantopphopninger og få fremmedord. Det grafiske oppsettet er også luftigere. Større linjeavstand, løs høyremarg og aktiv linjedeling er med på å gjøre boka lettere å lese. Disse bøkene henvender seg til dyslektikere, leseuvante, nye i Norge og andre som kunne tenke seg en rask og lettlest bok.
Enkelt innhold
Enkelt innhold-bøkene har enkel tekst og enkelt innhold. I tillegg til at teksten er lett å lese er også temaet i boka enkelt å forstå.
Mange av bøkene i denne kategorien er illustrert med tydelige illustrasjoner eller fotografier. Disse bøkene henvender seg til mennesker med utviklingshemming, personer med demens eller andre som ikke kan lese mellom linjene.
Storskrift
Storskrift-bøkene har en stor font/skriftsnitt. Bøkene er ellers ikke tilrettelagt. Bøkene henvender seg til synshemmede.
Punktskrift og følebilder
Punktskrift er et skriftspråk for blinde og sterkt synshemmede. Sammen med følebilder kan bøkene vekke nysgjerrighet og gi gode leseropplevelser. Bøkene henvender seg til synshemmede, personer med sammensatte funksjonshemminger og andre som liker å se verden gjennom fingrene. Bøkene har også vanlig tekst. Dette gjør det mulig å lese bøkene sammen.
Tegnspråk og tegn til tale
Tegnspråk er et visuelt språk. Det har sin egen grammatikk og syntaks. Tegnspråk blir brukt av døve og personer med sterk hørselshemming. Tegnspråk og NMT (Norsk med tegnstøtte) er norske tegn. Bøkene inneholder illustrasjoner av tegn i tillegg til vanlig tekst. Tegnspråk-bøker er bøker på DVD eller CD-ROM. Bøkene henvender seg til personer med hørselshemming.
Bliss og piktogram
Ikke alle forstår vanlige bokstaver. Bliss og piktogram er to ulike språk som skriver ord og ikke bokstaver. Mange med ulike funksjonshemminger syns symbolspråk er lettere å forstå enn vanlige bokstaver. Bøkene henvender seg til funksjonshemmede som forstår symbolspråk. Bøkene har også vanlig tekst. Dette gjør det mulig å lese bøkene sammen
Robert John Braidwood
Robert John Braidwood (født 29. juli 1907, død 15. januar 2003 ) var en amerikansk arkeolog og antropolog, en av grunnleggerne av den vitenskapelige arkeologi og foregangsmann i studiet av Midtøstens forhistorie.
Biografi
Braidwood ble født i Detroit, Michigan i 1907 som det første barnet til Walter John Braidwood (ca. 1876) og Rhea Nimo (1881) og tok sin utdannelse ved University of Michigan hvor han tok mastergrad i arkitektur i 1933. I løpet av et år hadde kommet med på Det orientalske fakultet ved University of Chicagos ekspedisjon til Amuq-sletten med arkeologen James Henry Breasted. Han arbeidet sammen med ekspedisjonen inntil 1938 da han giftet seg med en medstudent fra Michigan, Linda Schreiber, som ble hans partner i felten og i forskningen.
Braidwood tilbrakte den andre verdenskrig i det amerikanske luftforsvaret, United States Army Air Corps, med ansvar for meteorologi. I 1943 tok han sin filosofisk doktorgrad (Ph.D.) fra Universitetet i Chicago som også ansatte ham og han forble professor ved Det orientalske fakultet og Fakultet for antropologi inntil han gikk av med pensjon.
Det er spekulert om den fiktive figuren, Indiana Jones, var delvis basert på Braidwood da han var kjent for sine arkeologiske studier i eksotiske omgivelser, men det er også flere andre som knyttet til en slik antagelse. Selv om Indiana Jones og Braidwood ville ha vært samtidige, er det få egentlige bevis for denne antagelsen. Også Braidwoods kollega, James Henry Breasted, er omtalt i samme forbindelse.
Robert John Braidwood døde i 2003 i Chicago.
Verker
Ekspedisjonen til Amuq-sletten i Hatay, Tyrkia, var en av de første vitenskapelige arkeologiske undersøkelser som involverte nøye dateringer av gjenstander ved hjelp av omsorgsfull kartlegging og opptegnelser. I 1947 hadde Braidwood fått lære om karbondatering fra sin kollega Willard Libby, og han begynte å benytte denne metoden for å gjøre sine dateringer mer presise.
Også i 1947 ble Det orientalske instituttets Jarmo-prosjekt i Irak startet av Braidwood. Det var et tidlig eksempel på en utgraving med det formål å finne bevis på metoder for tidlig matproduksjon og for å løse det økologiske problem med jordbrukets opprinnelse og tidlige konsekvenser. Prosjektet førte sammen arkeologer, biologer og geologer i en banebrytende forskning som fikk fortjenstfullt legat fra National Science Foundation i 1954, et av de første gangene at et antropologisk forskningsprosjekt fikk en slik utmerkelse. Da den politiske situasjonen i Irak ble forverret ble Braidwood tvunget til å forlate landet og han fortsatte tilsvarende prosjekter i Iran og Tyrkia.
Sammen med forskere fra Universitetet i Istanbul arbeidet Braidwood på et utgravningssted i Tyrkia kalt Çayönü, og fremskaffet omfattende og betydningsfulle bevis for teorien at mellom 8 000 og 12 000 år siden var det en endring fra et jeger- og samlersamfunn til et jordbrukssamfunn i sørlige Tyrkia.
I 1971 belønnet den amerikanske foreningen, Archaeological Institute of America, ham med en medalje for sine arkeologiske bedrifter.
Kim Deal
Kimberley Ann Deal (født 10. juni 1961) er en amerikansk vokalist, bassist og låtskriver fra Dayton, Ohio. Hun er mest kjent for sin rolle som bassist i inderockbandet Pixies, men har vært involvert i flere andre band, som The Amps og The Breeders. Hun gikk under navnet Mrs. John Murphy i en periode i 1980-årene, men blir først og fremst referert til som Kim Deal av fans og media.
Hun er blitt rangert som nummer 48 på Rolling Stone sin liste The 50 Greatest Bassists of All Time.
Oppvekst
Kim Deal ble født i Dayton, Ohio i 1961, og ble sammen med sin tvillingsøster Kelley tidlig introdusert for musikk. De to hørte på hardrockband som Led Zeppelin og AC/DC og startet også et folkrock-band kalt The Breeders. Kim Deal var cheerleader på highschool og var ifølge søsteren en populær jente som drev med sport og hadde gode karakterer. Deal-søstrene kjøpte både miksebord, mikrofoner, høytalere og forsterkere allerede i tenårene, og Kimberly begynte å skrive sanger. Hun har senere forklart at hun syntes det var enklere å skrive egne sanger enn å gjøre coverversjoner.
Etter highschool gikk Kim på college på syv forskjellige steder, men hun fullførte ikke noen av dem. Hun fikk etter hvert jobb i et laboratorium på et sykehus, før hun giftet seg med John Murphy i 1985.
Pixies
Kim Deal ble backingvokalist og bassist i Pixies i januar 1986, etter å ha svart på en annonse i en Boston-avis. Hun var den eneste personen som svarte på annonsen, og møtte på audition uten å en gang ha spilt bassgitar før. Hun fikk låne 50 dollar av bandets frontmann, rytmegitarist og vokalist, Charles Thompson, slik at hun kunne dra og hente Kelleys bassgitar hjemme i Dayton. Hun fikk plassen i bandet og sammen med David Lovering på trommer og Joey Santiago på gitar, i tillegg til Charles Thompson, stiftet hun indierockbandet Pixies. Kim Deal tok scenenavnet 'Mrs. John Murphy' som en spøk, etter at Charles Thompson valgte å kalle seg 'Black Francis'.
Etter en treg start, ble Pixies etter hvert et undergrunnsfenomen på klubber i Boston-området. De ga ut sitt første ordentlige album i 1988, som hadde tittelen Surfer Rosa. Kim Deal bidro med låta 'Gigantic', men sang også backingvokal på flere andre sanger. Det relativt kjente albumet Doolittle ble gitt ut året etter, men på denne tiden hadde det begynt å oppstå spenninger mellom Kim Deal og Charles Thompson. Black Francis nektet Kim Deal å skrive flere låter for bandet, angivelig på grunn av Deals økende popularitet blant publikum. Krangelen toppet seg da Thompson kastet en gitar på Kim Deal. Gitaristen i Pixies, Joey Santiago, har senere fortalt hvordan Kim Deal egentlig skulle bli kastet ut av bandet etter at hun nektet å spille på en konsert i Tyskland. Hun bøyde av for presset, men Deal og Thompson sluttet å snakke sammen etter den turneen.
Pixies ga ut albumene Bossanova i 1990 og Trompe le Monde i 1991, men uten låter skrevet av Kim Deal. Bandet ble senere oppløst av Charles Thompson, som annonserte dette uten å varsle de andre bandmedlemmene.
The Breeders
Kim Deal følte seg satt på sidelinjen i Pixies allerede i 1988, og startet opp The Breeders som et sideprosjekt sammen med Tanya Donelly fra Throwing Muses og Carrie Bradley. Navnet tok de fra folkrock-bandet Kim og Kelley dannet i tenårene. Kimberly Deal spilte inn en demo med The Breeders og sendte innholdet til plateselskapet 4AD. De fikk umiddelbart platekontrakt og ga ut albumet Pod i 1990, samme året som Bossanova fra Pixies ble lagt ut for salg. 'Pod' fikk en god mottakelse og ble lovprist av Kurt Cobain fra Nirvana, som også sa at han skulle ønske Kim Deal fikk skrive flere låter for Pixies.
Kims tvillingsøster, Kelley, ble senere med i The Breeders som gitarist. De ga sammen ut albumet Last Splash, som ble en langt større salgssuksess en forgjengeren. Hele bandet ble lagt på is da Kelley Deal begynte på rehabilitering på grunn av sitt heroinmisbruk, men de kom tilbake med Title TK i 2002 og Mountain Battles i 2008. The Breeders ble en større kommersiell suksess enn Pixies, og fikk blant annet en MTV-hit i låta 'Cannonball'.
The Amps
I tiden mellom 'Last Splash' og 'Title TK' startet Kim Deal opp bandet The Amps. Bandet spilte noen få konserter før de ga ut albumet Pacer i oktober 1995. Albumet ble svært godt mottatt av kritikerne, men ble en aldri en kommersiell suksess. Noen av de mest kjente låtene fra bandet er 'Pacer' og 'Tipp City'. Siden 'The Amps' egentlig skulle være Kim Deals soloprosjekt, så lærte hun å spille trommer i denne perioden.
Pixies blir samlet igjen
Til alles gledelige overraskelse ble Pixies samlet igjen i 2004, etter å ha vært oppløst siden starten av 1990-årene. Alle de fire originale medlemmene ble samlet igjen, selv om flere av dem slet privat. Kim Deal misbrukte lenge alkohol og krevde derfor at det ikke skulle være alkohol i nærheten av scenen og garderoben, og trommisen, David Lovering, slet med pillemisbruk. Pixies turnerte i Nord-Amerika og dro også over Atlanterhavet til blant annet Frankrike og England. De besøkte også Kristiansand i Norge i 2004. Bandet spilte inn en ny låt kalt 'Bam Thwok' som ble skrevet av Kim Deal alene. Dette har i ettertid blitt oppfattet som en forsonende gest fra Charles Thompsons side.
Pixies fortsatte å turnere i årene som fulgte og nøt større suksess enn i deres glansdager. Kim Deal forlot Pixies i 2013.
Tributtsanger
Dandy Warhols' spilte inn en sang kalt 'Cool As Kim Deal', som de hadde med på albumet …The Dandy Warhols Come Down fra 1997.
Rockebandet The Pillows fra Japan har spilt inn en sang kalt 'Kim Deal', som er med på albumet HAPPY BIVOUAC fra 1999.
Boston-bandet Francine spilte inn en sang kalt 'Pop Warner' som de publiserte på plata Forty on a Fall Day fra 2000. Låta inneholder referanser fra Deals arbeid med 'The Amps'.
Bandet The Flaming Lips har spilt inn en sang kalt 'Kim's Watermelon Gun'.
Sund (Åland)
Sund er en kommune i landskapet Åland i Finland. Sund ligger på Fasta Åland. Ved utgangen av februar 2015 hadde kommunen en folkemengde på 1,030.
Ålands eneste slott, Kastelholms slott, som egentlig er en (restaurert) ruin, ligger i kommunen. I Sund ligger også det russiske forsvarsverket Bomarsund, som er en ruin etter Krimkrigen. Kommunen har Ålands største kirke, Sankt Johannes' kirke fra 1200-tallet.
Bell 412
Bell 412 er et helikopter produsert av Bell Helicopter Textron. Modellen er en videreutvikling av Bell 212, som igjen var basert på UH-1 helikopteret, også kalt Huey, som fløy for første gang allerede på slutten av 1950-tallet. Huey ble berømt gjennom sin fremtredende rolle under krigføringen i Vietnam på 1960- og 1970-tallet. Forskjellen fra Huey som er et enmotors helikopter, til Bell 212 er at den fikk to motorer. Forskjellen fra Bell 212 videre til Bell 412 er hovedsakelig en 4-blads hovedrotor i komposittmaterialer. Helikopteret er i utgangspunktet sivilt og er solgt til mange sivile operatører. Like fullt har også mange militære enheter anskaffet helikopteret.
Bell 412 kan ta inntil 13 passasjerer i tillegg til mannskapet.
Konstruksjon og utvikling
Grunnmodellen 412 ble utviklet videre til 412SP (Special Performance), som hadde større drivstoffkapasitet, større startmasse og flere muligheter for setekonfigurasjon. I 1991 kom 412HP (High Performance) modellen med blant annet forbedret hovedgirboks. Modellen som produseres nå er 412EP (Enhanced Performance), som blant annet er utstyrt med fullverdig autopilot.
Norske forhold
Det norske Luftforsvaret har totalt mottatt 19 Bell 412SP Arapaho-maskiner fordelt på to skvadroner – 339 skvadron på Bardufoss (12 maskiner) og 720 skvadron på Rygge (6 maskiner). Et helikopter gikk tapt i 1988, CN:33130. I det norske Forsvaret brukes Bell 412 primært til taktisk transportstøtte til Hæren. Helikopteret brukes også til VIP- og ambulanseflyging, samt søk- og redningsoppdrag. Det norske Forsvaret opererer Bell 412 med en tomannsbesetning bestående av flyger og maskinist (som sitter i venstre sete i cockpit).
En Bell 412SP Arapaho-maskin (CN:33130) ble bygget hos Bell Helicopter Textron i Texas i 1987, mens 18 Bell 412SP (CN: 33139 – 33149 og 33161 – 33167) ble bygget av Helikopter Service på Sola ved Stavanger på lisens fra Bell Helicopter Textron for Luftforsvaret i perioden 1986 til 1990. Det siste helikopteret ble overlevert til Luftforsvarets Forsyningskommando (LFK) den 29. oktober 1990. 6 Bell 412SP ble i 2010 modifisert til Bell 412HP standard. De norske Bell 412-maskinene har deltatt i flere internasjonale operasjoner: FN i Bosnia, NATO i Kosovo (to ganger) og ISAF i Afghanistan, noe som gjør denne maskinen til det mest brukte norske luftfartøy i krigssituasjoner siden annen verdenskrig. Bell 412 er forøvrig det første norske helikopteret med bevæpning etter at helikoptre ble innført i Luftforsvaret i 1953. Vedlikehold av de norske Bell 412-maskinene skjer på Bardufoss og Rygge.
Bell 412-helikoptrene har i nyere tid blitt utstyrt med M134 Minigun, et gatlingvåpen i kaliber 7,62 mm.
Tekniske data
Bell 412 SP Arapaho
Washingtonia
Washingtonia er en gruppe planter i palmefamilien bestående av artene Washingtonia robusta og Washingtonia filifera. En tredje og mindre kjent variant antas å være en hybrid av disse to, og går under navnet Washingtonia filibusta (Washingtonia filifera x robusta). Offisielt har gruppen bare to arter.
Isla Barro Colorado
Isla Barro Colorado er en kunstig øy i Gatúnsjøen som er en del av Panamakanalen. Den har et areal på 15 kvadratkilometer. Øya er et vernet område hvor man studerer fuktige tropiske skoger i lavland.
Sammen med fem halvøyer utgjør den Barro Colorado Nature Monument (BCNM) med et areal på 54 km². Dette ble etablert 17. april 1923 har vært administrert av Smithsonian Institution siden 1946. Smithsonian Tropical Research Institute har et permanent forskningssenter på øya, hvor de studerer økosystemet i regnskogen.
Mona Haugland Hellesnes
Mona Haugland Hellesnes (født 21. februar 1967) er en norsk lokalpolitiker fra Venstre. Hun var ordfører i Ulvik herad i Hordaland fra 2007 til 2011. Fra 2011 til 2015 var hun fylkesvaraordfører i Hordaland. Fra 2016 er hun styremedlem i Helse Bergen. Hun var styreleder for Sykkel-VM 2017 i Bergen som gikk konkurs med udekkede krav på 108 millioner kroner.
Leiolopisma
se artikkel
Leiolopisma er en slekt av skinker som sannsynligvis bare finnes på øygruppen Maskarenene i Det indiske hav.
Undersøkelser av mitokondrielt DNA viser at de nærmeste slektningene er Eugongylus-gruppen i Sørøst-Asia og Australia, og at alle arter i slekten stammer fra en enkelt invasjon. Andre krypdyr som er kommet østfra til Maskarenene er skinkene i slekten Cryptoblepharus, og gekkoene i slekten Nactus. Daggekkoene har derimot kommet fra Madagaskar, som kanskje også er hjemlandet til Cylindraspis-skilpaddene.
Slektsnavnet Leiolopisma har en innviklet historie. Duméril & Bibron brukte navnet på en underslekt som bare omfattet en art, L. telfairii fra Round Island utenfor Mauritius. Boulenger plasserte derimot mange arter i slekten i det grunnleggende verket Catalogue of the Reptiles in the British Museum (1887). En tid ble arter fra fire kontinenter regnet hit. Greer snevret i 1974 slekten inn til kun å omfatte L. telfairii, og arter fra det sørlige Australia, Tasmania, Lord Howe-øya, New Zealand, Ny-Caledonia, Loyautéøyene og Vanuatu. Etterpå er slekten blitt ytterligere redusert, og omfatter nå bare arter fra Maskarenene, samt én art fra Fiji.
Albert Günther brukte slektsnavnet Didosaurus på de utdødde kjempeskinkene fra Maskarenene. Dette navnet regnes nå som et synonym for Leiolopisma.
Michigan Technological University
Ved Michigan Tech var det 6 550 studenter og 849 vitenskapelig ansatte i 2006, og skolepengene var samme år US$ 6 044 for lokale studenter folkeregistrert i delstaten Michigan.
Skolene ved Michigan Tech omfatter:
Innen ingeniørutdanningene er utdanningsløpene for bilindustrien av spesiell betydning.
Studiene gis opp til doktorgradsnivå. Det gis også undervisning ved ulike mindre campuser, samt brede tilbud om fjernundervisning. En viktig kunde for videreutdanning gjennom fjernundervisning er General Motors.
Duncansby Head
Duncansby Head er den nordligste delen av Skottland, og ligger nær John o' Groats. Pentland Firth ligger i nord og i vest ligger Moray Firth.
Duncansby Head Lighthouse er et fyr som ligger på nordspissen.
Lemland
Lemland er en kommune i landskapet Åland i Finland. Lemland ligger på Fasta Åland og grenser til kommunene Mariehamn, Jomala og Lumparland. Ved utgangen av februar 2015 hadde kommunen en folkemengde på 1,935.
Sonsveien holdeplass
Sonsveien holdeplass er en jernbaneholdeplass på Østfoldbanens vestre linje. Sonsveien ligger i Vestby kommune, omkring tre kilometer fra tettstedet Son. Holdeplassen ble åpnet i 1932. Stasjonen betjenes av Vys lokaltog R21 mellom Oslo S og Moss.
Det går buss mellom stasjonen og Son som korresponderer med toget. Det går også flybuss mellom stasjonen og Oslo lufthavn.
Siden stasjonen ligger så langt unna bebyggelsen i Son, er Sonsveien i dag den togstasjonen i Norge med lavest andel gående og syklende til og fra stasjonen, og samtidig den hvor flest reisende bruker bil for å komme seg til og fra stasjonen.
Historie
Fram til 1996 besto stasjonen av et leskur og en treplattform. Da Østfoldbanen ble utvidet til dobbeltspor i 1996, ble holdeplassen flyttet omkring 100 meter, og en langt større struktur samt dobbel plattform i betong ble konstruert.
Det var fra 1879 en vokterbolig på stedet hvor holdeplassen ble anlagt. Vokterboligen ble revet i 1984 og gjenreist på Norsk jernbanemuseum på Hamar.
Plassering
Grunnen til at stasjonen ligger så langt unna Son er at det, ved utbygging av den opprinnelige Østfoldbanen på 1870-tallet, ble bestemt at banen skulle gå innom Hølen og Såner. Hølen og Son var på den tiden omtrent like store, men Son hadde dampbåtforbindelse til både Christiania og Moss. Traseen ble likevel lagt innom Hølen og Såner, og dermed langt unna Son. Ved åpningen av Østfoldbanen var det stasjoner ved Såner og Hølen, men ikke ved Sonsveien. Stasjonene ved Kjenn, Hølen og Såner mellom Vestby og Son ble senere nedlagt da dobbeltsporet i 1996 sto ferdig, og den gamle strekningen kalles i dag Smålensbanen.
Ved utbyggingen av dobbeltspor på 1900-tallet mellom Ski og Sandbukta var et av alternativene en mer vestlig trase for jernbanen. Da ville Son stasjon bli liggende omtrent der Grevlingen skole ligger i dag. Det alternativet var imidlertid beregnet til å koste 71 millioner mer. For å spare penger vedtok regjeringen til Gro Harlem Brundtland det østlige alternativet og dermed å beholde den gamle usentrale plasseringen av stasjonen. Hovedgrunnen var at veiprosjekter i Finnmark hadde høyere prioritet og fikk de aktuelle pengene.
Natalija Obrenović
Natalija Obrenović (serbisk: Наталија Обреновић) (født 14. mai 1859, død 5. mai 1941) (født Natalija Keško) var dronning av Serbia fra 1882 til 1889.
6. mars 1889 abdiserte plutselig Milan Obrenović IV uten noen forklaring, og etterlot tronen til sin sønn Aleksandar som var bare 13 år på dette tidspunktet. Natalija overtok da tronen som regent gjennom hele hans barndom. Hennes sønn skulle senere gifte seg med Draga Mašin, som var Natalijas tjenestepike. Giftemålet ble en stor skandale i Serbia, da Draga ikke hadde noe kongelig bakgrunn. Natalija var også sterkt imot dette. Giftemålet ble allikevel gjennomført, og Natalija ble sendt i eksil for sine høylytte protester.
11. juni 1903 ble både Aleksandar og Draga drept i et attentat gjennomført av Den svarte hånd og makten ble overgitt Karađorđević-familien, mye på grunn av det nevnte giftemålet. Natalija var da enearving til Obrenović-dynastiet siden Aleksandar og Draga døde barnløse. Hun donerte denne arven til Universitetet i Beograd og diverse kirker og kloster rundt omkring i Serbia. Samme året konverterte Natalija til katolisismen og ble etterhvert nonne.
Hun tilbragte resten av sine år i eksil og døde i Saint-Denis i Frankrike i 5. mai 1941. Hennes upubliserte memoarer blir oppbevart i Vatikanbiblioteket.
Vestby stasjon
Vestby stasjon er en jernbanestasjon i Vestby kommune på Østfoldbanen, vestre linje. Den ble åpnet i 1879 da Østfoldbanen ble tatt i bruk. Da Østfoldbanen ble utbygd med dobbeltspor mellom Ski og Sandbukta i 1996 ble også Vestby stasjon ombygd og modernisert.
Stasjonen betjenes av Vys lokaltog R21 mellom Oslo S og Moss.
Hjellvik Idrettslag
Hjellvik IL ble stiftet i 1959.
I 1992 ble fotballgruppen til Hjellvik IL, slått sammen med Valestrand IF. Resultatet ble klubben Valestrand Hjellvik FK.
Hjellvik IL holder til på Hjellvik på Osterøy.
Adresse til Hjellvik IL er: Hjellvik IL 5281 Valestrandsfossen
Emil Hornemann
Emil Hornemann (født 19. april 1810 i København, død 16. juni 1890) var en dansk lege, kjent for sine hygienereformer og mot alkoholmisbruk i Danmark.
Han besøkte England for å granske helseproblemene oppstått etter den industrielle revolusjon og de lokale legers helsetiltak. I København, der han virket fra 1841, begynte han å sette ut sin lærdom i livet. Det var imidlertid først etter koleraepidemien at hans forslag fant gehør. Det førte blant annet til endringer av byggeforskriftene. Han gav uttrykk for sine tanker gjennom den forening han hadde stiftet, Lægeforeningen mod Koleraens Udbredelse. Den stod også bak oppførelsen av Lægeforeningens Boliger. Danmarks første arbeidsmiljølov (1873) skyldtes blant annet Hornemans hans beskrivelse av barnearbeidet i industrien.
Lønnsoppgjør
Lønnsoppgjør er at arbeidsgiver(e) og arbeidstaker(e) som fra før har inngått avtale om lønn for en gitt mengde arbeid, blir enige om ny avlønning for samme mengde arbeid.
For bedrifter som er omfattet av tariffavtale er alltid tariffoppgjøret starten på lønnsoppgjøret.
Generelt om lønn i Norge
I Norge finnes ingen regler om minstelønn. Arbeidsmiljøloven er i tillegg en minstelov. Det innebærer at mellom en arbeidsgiver og en arbeidstaker kan det fritt avtales hva de begge mener er riktig lønn og annen godtgjøring for den jobben de to partene inngår arbeidskontrakt om at skal utføres.
På arbeidsplasser omfattet av tariffavtale vil en overenskomst i arbeidslivet regulere hva som er riktig lønn for den jobben som skal utføres.
Hvorfor skal lønn opp eller ned?
Partene i arbeidslivet kan ha flere grunner for å regulere lønn opp eller ned:
Utenforstående forhold
Her sorterer prisstigning, økte råvarepriser, inflasjon, økt skatt, redusert kroneverdi, økte boligpriser og lignende saker.
Individuelle forhold
Den ansatte kan ha fått endret sine livs-/kompetansebetingelser siden arbeidskontrakten opprinnelig ble inngått: Økt utdanning og økt kompetanse gir arbeidsgiver større fordeler av den ansatte. Men også økt skatt fra myndighetene, fylt 18 år og blitt voksen, flyttet og kjøpt bolig, fått barn og giftet seg, kan tjene som eksempler på hvorfor den ansatte ønsker mer lønn.
Bedriftens forhold
Konkurranse med inn/utland, økt skatt fra myndighetene, redusert ordretilgang, færre kunder, økte leiekostnader, innkjøp av materiell, økte lønnskostnader, kan tjene som eksempler på hvorfor bedriften ønsker å sette ned lønn.
Gode overskudd, økt ordretilgang, flere kunder, redusert skatt, flere nyansatte, bonusutbetalinger til ledelsen, kan tjene som eksempler på hvorfor bedriften bør gi mer lønn.
Individuelt lønnsoppgjør
Et individuelt lønnsoppgjør kjennetegnes av at det er enten den ansatte eller virksomheten som tar initiativ til at lønnen bør enten økes eller reduseres. Argumenter som kan fremføres er stort sett nevnt over. Ved individuelle lønnsoppgjør er det i stor grad opp til den enkelte å fremføre sine beste argumenter og vinne fram overfor arbeidsgiveren. All den tid bedriftens styringsrett gjelder, kan ikke de kollektive virkemidler som organiserte parter har til rådighet (streik/lockout) settes i verk. En attraktiv medarbeiders sterkeste kort i denne situasjonen kan være å informere om jobbtilbud fra en konkurrerende virksomhet, eventuelt varsle eller fremlegge en oppsigelse.
Lønnsoppgjør for klubber
Med «klubb» menes i denne sammenheng en gruppe ansatte som er organisert i samme fagforbund og som sammen fører forhandlinger for sin yrkesgruppe på en og samme virksomhet. For denne gruppen er det som oftest tariffoppgjøret som initierer det påfølgende lønnsoppgjøret lokalt. Alternativt kan tariffoppgjøret utgjøre hele lønnsoppgjøret, se «Lokale forhandlinger» under.
Fredsplikten
på arbeidsplasser omfattet av tariffavtale vil vanligvis fredsplikten sette begrensninger for i hvilken grad en gruppe organiserte ansatte (som oftest omtalt som «klubb») kan gå til konflikt for å oppnå høyere lønn. Et unntak er såkalt «dagsing», men dette må være avtalt på forhånd i tariffavtalen.
Lokale forhandlinger
Imidlertid åpner mange overenskomster for såkalte «lokale forhandlinger» innenfor på forhånd avtalte tidsperioder. Dette er forhandlinger mellom den enkelte bedrift og bedriftsklubben og hvor det mer eller mindre forutsettes at den enkelte bedrift lokalt skal gi tillegg til ansatte ut over det sentralt gitte tarifftillegget. Slike forhandlinger kan for eksempel bygge på den økonomiske utvikling for bedriften i løpet av en viss periode. De ansatte som har vært med på å bedre bedriftens stilling, krever da sin andel i dette. Slike forhandlinger kan gjelde både lønn og sosiale forbedringer ut over den landsomfattende avtalen. Systemene varierer:
Minstelønnssystem
Med minstelønnssystem menes at overenskomsten gir en garantert minstelønn (nedre lønnsgrense). Men her forutsettes som oftest at det på den enkelte bedrift skal avtales lønn med de ansatte, enten som gruppe eller per individ, ut over satsene i overenskomsten.
Bedriftens økonomi, produktivitetsutvikling, framtidsutsikter og konkurranseevne skal som oftest legges til grunn for et lokalt oppgjør ut over tariffoppgjøret som allerede er gitt sentralt.
Normallønnssystem
Med normallønnssystem menes at det ikke åpnes for individuelle tillegg for ansatte omfattet av overenskomsten. All lønn avtales dermed mellom partene lokalt/sentralt og bestemmes etter hvilken stilling du har. Staten har et tilnærmet normallønnssystem.
En åpning for mer lønn (gjerne i privat sektor) er en produktivitets/bonusavtale som gir de ansatte som gruppe belønning for ekstra innsats.
I et normallønnssystem åpnes det ikke for lokale eller individuelle tillegg ut over overenskomstens satser.
Alternative lønnssystem
Flere overenskomster tillater å avtale lønnssystem som helt eller delvis erstatter det som finnes i overenskomsten., ofte kalt bedriftstilpassede lønnssystem. Avvikende bedrifts- eller stillingsstruktur fra «normale» bedrifter omfattet av samme overenskomst, kan være en grunn til dette.
Indirekte lønnsoppgjør initiert av myndighetene
Dersom myndighetene under tariffoppgjøret involverer seg som tredjepart (trepartssamarbeidet), kan de sammen bli enige om ordninger som får effekt også for ansatte som ikke er omfattet av tariffavtale. Hvis dette skjer, vil tariffoppgjøret som opprinnelig var ment å omfatte ansatte på bedrifter dekket av tariffavtale, få effekt også for øvrige arbeidsgivere/takere.
Eksempler på dette kan eksempelvis være at myndighetene regulerer skatter og avgifter som del av et kombinert oppgjør, eller at myndighetene som del av tariffoppgjøret mellom partene endrer regler hva angår pensjon.
Rottneros
Rottneros er et tettsted i Sunne kommune i Värmlands län i landskapet Värmland i Sverige. I 2010 hadde tettstedet 448 innbyggere. Navnet betyr «brølende munning» på oldnordisk.
De såkalte Rottnerosverken ble opprinnelig anlagt som jernverk på slutten 1600-tallet ved elven Rotna (på svensk Rottnan). Virksomheten ble endret til papirproduksjon på slutten av 1800-tallet, og i dag er Rottneros AB et børsnotert konsern med flere papirfabrikker. I nærheten ligger Rottneros jernbanestasjon.
Rottneros herregård stod modell for «Ekeby» i Gösta Berlings saga. Lucianatten 1929 ble den gamle herregården ødelagt i en voldsom brann. Den daværende eieren Svante Påhlsson (1882–1959) lot herregården oppføre på nytt, og anla Rottneros Park som en blomster- og skulpturpark rundt herregården, inspirert av de store parkene i Europa. I parken finnes også Nils Holgerssons eventyrpark og en MC-utstilling.
Stamfrändemonumentet
I Rottneros står Stamfrändemonumentet, reist for å minnes de som innvandret til Värmland fra Finland og de som utvandret fra Värmland til Nord-Amerika. Monumentet er et relieff i granitt som forestiller Värmlands landskap, med inskripsjonen TILL HUGFÄSTANDE AV SAMBANDET MED STAMFRÄNDER VÄSTANHAVS OCH ÖSTANHAVS. En ørn av bronse sitter på toppen av monumentet. Både granittrelieffet og bronseørnen er lagd av den finske kunstneren Jussi Mäntynen og ble avduket 22. juni 1953.
Ciudad Universitaria
Ciudad Universitaria, ofte kalt C.U., er hovedcampusen til Universidad Nacional Autónoma de México (UNAM). Den befinner seg i Pedregal de San Ángel i Coyoacán sør i Mexico by. Ciudad Universitaria bly bygd på 1500-tallet og sto ferdig i 1954. I 2007 ble den oppført på UNESCOs verdensarvliste. Ciudad Universitaria dekker et svært stort område, og har et godt utbygd bussnettverk. Estadio Olímpico Universitario, som var olympiastadion under De olympiske leker i 1968, ligger i C.U.
Bowmore
Bowmore ligger på øya Islay på den skotske vestkysten, den er administrativt sentrum for øya. Ved folketellingen i 2001 hadde Bowmore 862 innbyggere. I 2006 ble folketallet estimert til 860 innbyggere. Bowmore er først og fremst kjent som produksjonsstedet for det kjente skotske single malt whiskymerket Bowmore.
Seksagesimalsystem
Seksagesimalt (base 60) er et tallsystem med 60 som grunntall. Det stammer fra sumererne i det 3. årtusen f.Kr., videreført til babylonerne. I modifisert form er tallsystemet fortsatt i bruk innen måling av tid, vinkler og for geografiske koordinater.
Tallet 60 er et sammensatt tall og har hele tolv faktorer: 1, 2, 3, 4, 5, 6, 10, 12, 15, 20, 30, 60. Av disse er 2, 3, og 5 primtall. Med så mange faktoriseringsmuligheter er mange brøker av sexagesimale tall ganske enkle. For eksempel kan en time deles i hele antall av 30 minutter, 20 minutter, 15 minutter etc. Seksti er også det minste tallet som er delelig med alle tall fra 1 til 6.
Modernisert notasjon
Den østerriksk-amerikanske matematikeren og vitenskapshistorikeren Otto Eduard Neugebauer innførte på 1930-tallet en notasjon basert på vanlige tall. Han brukte semikolon som desimaltegn, og komma til å skille posisjonene.
Eksempel:
Xandros
Xandros er en kommersiell Linuxdistribusjon som ble utviklet av Xandros Corporation, et programvareselskap som ble grunnlagt i mai 2001 av Linux Global Partners (Will Roseman og Dr. Frederick Berenstein). Navnet Xandros kommer fra X Window System og den greske øya Andros
Bakgrunn
Xandros Desktop var basert på Corel Linux, en Debian-basert distribusjon som Xandros Corporation kjøpte fra Corel Corporation i august 2001 etter at Corel bestemte seg for å selge Linux-distribusjonsmarkedet. Xandros Desktop var ment å være en brukervennlig og kompatibel Linux-distribusjon for skrivebordsbrukere. Den inkluderte noen proprietære programvare utviklet av Xandros Corporation, som for eksempel Xandros Networks, et verktøy for å installere og oppdatere programvare, og Xandros File Manager, en filbehandler som lignet på Windows Utforsker.
Xandros laget produkter for både forbruker- og bedriftsmarkedet. Xandros var et av de første Linux-selskapene som inngikk en patentavtale med Microsoft i 2007, noe som ga dem tilgang til Microsofts teknologier og beskyttelse mot eventuelle søksmål. I juli 2007 kjøpte Xandros Scalix, et Linux-basert e-post- og samarbeidsprodukt basert på HP OpenMail. I juli 2008 kjøpte Xandros Linspire, en annen Linux-distribusjon som hadde en patentavtale med Microsoft.
I 2013 endret Xandros Corporation navnet sitt til Bridgeways, Inc, og kort tid etter ble Xandros-nettstedet tatt offline. (Xandros-nettstedet ble sist oppdatert i november 2009.) Som et resultat listet DistroWatch opp Xandros som avviklet. Den 1. januar 2018 kjøpte PC/OpenSystems LLC Xandros og Linspire fra Bridgeways, Inc., og gjenopplivet Xandros-merkevaren med Xandros OpenDesktop (en kommersiell utgave) og Xandros OpenServer 3 (en gratis utgave), basert på Ubuntu 20.04.
Fort Amber
Fort Amber (hindi: अमेर किला, også kjent som Fort Amer) ligger på en fjelltopp i Amber, 11 km fra indiske storbyen Jaipur i delstaten Rajasthan, India. Borgen ble bygget i det antikke India og er et storslagent orientalsk slott.
Ukrainas arbeiderparti
Ukrainas arbeiderparti (ukrainsk: Трудова Україна; Trudova Ukrajina) var et politisk parti i Ukraina. Det eksisterte fra 2000 til 2007.
Partiet var forbundet med grunnleggeren, bankmannen Serhij Tigipko, som også var partiets leder. Partiet ble offisielt registrert i juni 2000. Partiet støttet president Leonid Kutsjma. Ved valget i mars 2002 stilte Ukrainas arbeiderparti som en del av valgalliansen For et samlet Ukraina, og partiet fikk innvalgt representanter i nasjonalforsamlingen Verkhovna Rada. I valget i 2006 gikk det imdidlertid dårlig. Partiet stilte alene, fikk bare 0,09 % av stemmene og vant ingen mandater. I 2007 gikk partiet sammen med Regionpartiet.
Grunnleggeren av Ukrainas arbeiderparti, Serhij Tigipko, stiller til presidentvalget i 2010.
Filmåret 1959
Filmåret 1959 er en oversikt over lanserte filmer, fødte og avdøde filmpersonligheter i 1959.
Xan Krohn
Christian Cornelius (Xan) Krohn (født 15. juni 1882 i Bergen, død  30. oktober  1959 i Oslo) var en norsk billedkunstner som arbeidet mange år i Russland.
Bakgrunn og virke
Han studerte først ved Den kongelige tegneskole 1899-1902, via Konstföreningens Ritskola Helsingfors, og fra 1905 ved Det russiske kunstakademiet i St. Petersburg under Russlands mest betydelige realist, Ilja Repin. Omkring 1906 gikk han på akademiet til Simon Hollósy (1857–1918) i München, så til Paris hvor han hadde lærere innen flere av tidens kunstretninger. I 1907 giftet han seg og ble bosatt i Kiev. Under oppholdet i Russland var han tilknyttet bevegelsene Mir iskusstva («Kunstens verden») og Bubnovy valet («Ruter knekt»).
Fram til 1917 var han mest i Russland, men revolusjonen i 1917 gjorde at paret flyttet til Oslo. Xan kom seg etter hvert rundt og besøkte flere land både i Afrika og Asia (jordomseiling). Reisevirksomheten ble en del av hans liv, og stoppet ikke selv om han bosatte seg i Oslo. Han livnærte seg i perioder som dekorasjonsmaler både ved Nationaltheatret og i Moskva. Han drev også som steinhugger. I 1925 laget han altertavlen i Totenviken kirke. Den består av to deler: et glassmaleri, som fremstiller «Jesus velsigner de små barna», og et freskomaleri med tittelen «Nattverdens innstiftelse».
Kunsten hans bærer spor av de fleste av datidens retninger. Hans hovedarbeider dreide seg om landskaper, men også aktbilder, portretter og, i likhet med sin ektefelle, også blomsterbilder. Han har hatt separatutstillinger i Odessa, St. Petersburg og Kiev, (visstnok også i Moskva og Riga). I Norge har han stilt ut i samtlige større kunstforeninger, foruten å ha hatt bilder på Høstutstillingen. Han har også utført fresker i Det georgiske museum i Tblisi.
Pentland Skerries
Pentland Skerries er en liten øygruppe på fire ubebodde øyer som ligger i sundet Pentland Firth, nordøst for Duncansby Head og sør for South Ronaldsay på Orknøyene.
Den største øyen er Muckle Skerry, som har et fyrtårn. De andre øyene er Little Skerry, Louther Skerry og Clettack Skerry.
U.S. Central Command
U.S. Central Command (CENTCOM) er en av de ni felles hovedkommandoene i det amerikanske forsvarsdepartementet. Kommandoen ble opprettet i 1983 og har et geografisk ansvarsområde som omfatter Midtøsten, Øst-Afrika og Sentral-Asia.
På grunn av sitt konfliktfylte ansvarsområde har CENTCOM ledet flere store amerikanske operasjoner, inkludert Gulfkrigen i 1991, invasjonen av Afghanistan i 2001 og invasjonen av Irak i 2003. Kommandoen har faste forlegninger i Kuwait, Bahrain, Qatar, De forente arabiske emirater, Oman, Pakistan og Djibouti. Hovedkvarteret er lokalisert til MacDill Air Force Base i Tampa, Florida.
I likhet med de andre felles hovedkommandoene ledes CENTCOM av en firestjerners general som rapporterer direkte til USAs president gjennom forsvarsministeren. Sjefen for CENTCOM er general Kenneth F. McKenzie jr.  (USMC)
Underliggende avdelinger
CENTCOM er et rent stabselement og ingen operative styrker er permanent underlagt kommandoen. I stedet har CENTCOM fem underliggende kommandoer, som bringer kampstyrker under CENTCOMs kontroll.
Leseombud
Leseombud er mennesker som leser høyt for mennesker som ikke leser selv f.eks fordi de er svaksynte, blinde, har nedsatt funksjonsevne eller av andre grunner ikke klarer å lese.
Leseombudet kan være frivillig eller tilsatt ved en institusjon. Leseombuda er organisert av såkalte Bok til alle-bibliotek, som får støtte fra Leser søker bok for å formidle bøker til alle som har vansker med å lese vanlige bøker.
Honda Prelude
Honda Prelude er navnet på en bilmodell som japanske Honda produserte fra 1978 til og med 2001. Det var en av Hondas tre store modeller, sammen med Honda Civic og Honda Accord.
Første generasjon (1979-1982)
Første generasjons Prelude rullet ut fra samlebåndet i 1978, og var en av de mer avanserte sportskompaktbilene som var i produksjon til dags dato. Den var en svært sterk konkurrent til Toyota Celica. Ekstrautstyr inkluderte flere elektriske hjelpemotorer som for eksempel elektriske vinduer, elektriske speil, og en av de aller første modellene med serieproduserte elektriske soltak. Standard for denne modellen var også en svært lett og tight 5-trinns girkasse eller Hondas patenterte automatkasse med 2 trinn, kalt HondaMatic, også brukt i Civic og Accord. Den ble lansert med en sprek 1600 kubikkcentimeters motor som ytte 80 hestekrefter.
Annen generasjon (1983-1987)
Andre generasjons Prelude så dagens lys i 1982. Den hadde fått en kraftig overhaling, både ytelsesmessig og utseendemessig, og fikk sitt varemerke som skulle være med den ut 1980-årene, frontlys som vippet opp fra panseret som "øyelokk" ved aktivering av kjørelys. HondaMatic-automatkassen ble forandret fra 2-trinns til en moderne 4-trinns automat med overdrive, og motorvolumet forble 1800 kubikkcentimeter. Det ble imidlertid hentet ut nesten 30 hestekrefter mer enn i den forrige generasjons Prelude, da 2. generasjons motor hadde en ytelse på 100 hestekrefter. Denne generasjonen ble produsert fra 1982 til 1987, da tredje generasjon tok over.
Tredje generasjon (1988-1991)
Tredje generasjons Prelude så knapt noen forandringer utseendemessig, kun med enkelte forandringer i karosseri og utseende, men veldig lite ellers, bortsett fra mer moderne ustyrsnivå som fulgte den moderne standard. Det eneste betydningsfulle som skjedde denne generasjonen var utvidelsen av utvalget mellom motorer, det ble nå økt til en minimum 2000 kubikkcentimeters motor, hvor den ene motoren var den samme som andre generasjons 100-hester, den andre motoren hentet ut 135 hestekrefter totalt av samme motorvolum, mens den tredje motoren hadde et volum økt til 2.1 liter. Denne ytte 140 hestekrefter, og var en svært sprek og fleksibel motor. Tredje generasjon ble produsert frem til i 1991.
Fjerde generasjon (1992-1996)
Fjerde generasjons Prelude lignet ikke på forgjengerne og ble regnet av Honda-fans som en "helt ny bil". De oppvippende frontlysene var borte, og bilen hadde fått et rundere og nyere preg. Den samme designvridningen fra harde linjer og firkantede former til kurver og runde former kan observeres på andre sports- og sportscoupémodeller fra japanske produsenter på denne tiden, eksempelvis Toyota MR2, Toyota Celica og Nissan 200SX. Motorutvalget var også totaloverhalt, En 2.0l på 133hk, en 2.3l på 160hk og den sprekeste en 2.2l vtec med 185hk. Fjerde generasjon var den første Prelude som fikk vtec-motor, et styringssystem for variable ventiltider (Variable Valve Timing and Lift Electronic Control), etter at systemet hadde gjort sin debut i Honda Civic noen år tidligere, i 1989. Etter fjerde generasjon, som ble produsert frem til 1996, begynte salgstallet på Prelude å falle på grunn av den utradisjonelle vrien de hadde foretatt seg.
4WS
(Four wheel steering) Elektronisk firehjuls styring var også mulig å få til denne bilen. Noe som gjør at man reduserer svingradiusen ved parkering og får bedre stabilitet ved høy hastighet.
Fine art
Var en utgave som kom i 1994 som skilte seg ut med skinnseter, startsperre, litt annerledes interiør, annerledes luftinntak i fronten og chromelykter.
Teknisk data
Dekkdimensjon: 205/50-15
Boltsirket: 114,3
Vekt: 1300 kg
Drivstoff: Bensin
Sitteplasser: 4
Dimensjoner: Bredde: 1790 Lengde 4380
Fargekoder
Phoenix Red                R-51
Milano Red                 R-81 Cassis Red Pearl           R-82P
Cobalt Blue Pearl          B-54P
Fresco Blue Pearl          B-64P
Pacific Blue Pearl         B-68P
Brittany Blue Green Metallic BG-23M
Azure Blue Green Pearl     BG-34P
Geneva Green Pearl         G-62P
Sherwood Green Pearl       G-78P
Granada Black Pearl        NH-503P
Sebring Silver Metallic    NH-552M
Cashmere Silver Metallic   YR-505M
Femte generasjon (1997-2001)
Femte og siste generasjons Prelude ble produsert fra 1996. Den hadde knapt noen forandringer fra fjerde generasjon, bortsett fra forandret karosseri og endrede utseendedetaljer som f.eks frontlys og former og kurver. Motor og gir var det samme som hos den fjerde generasjon, 200 hestekrefter maksimum, i en 2.2 liters motor, samt at folk mistet mer eller mindre troen på denne bilen, så lite forandring som den gav etter hver generasjon. Med stupende salgstall og mindre tro på prosjektet ble det i 2001 bestemt at Prelude, etter 23 år i produksjon, skulle tas ut av Hondas sortiment og det i stedet skulle satses mer på Hondas trofaste kompakte ganger, Honda Civic.
Evita (film)
Evita er en musikal om Eva Perón og hennes liv fra hun var 17 år frem til hennes død. Evita Duarte var en argentinsk B-skuespiller som ble gift med den argentinske presidenten og diktatoren Juan Perón, og ble den mest elskede og hatede kvinnen i Argentina. Madonna spiller rollen som Eva Perón, mens Antonio Banderas spiller Che Guevara.
Historien
På en kino i Buenos Aires den 26. juli 1952 blir en film avbrutt når nyheter om at Eva Perón, Argentinas førstedame, nylig skal ha dødd i en alder av 33 år. Samtidig som nasjonen går inn i en offentlig sørge-periode lurer Ché på hvorfor så mange av innbyggerne sørger. Hun mener at dette ikke var noe å sørge over, og at Eva Perón ikke gjorde noe særlig nytte på flere år. Resten av filmen følger Eva helt fra begynnelsen, som et uekte barn fra en fattig familie, og frem til hun ble Argentinas førstedame. Ché antar en rekke forskjellige forkledninger, når hun skal fortelle Evas historie. I en alder av 15 år bor Eva i provins-byen Junín, men hun lengter etter en bedre tilværelse i Buenos Aires. Hun overtaler en tango-sanger, Agustín Magaldi - som hun har en affære med - om å reise sammen med henne med til byen.